Il-Kumitat Eżekuttiv japprova pakkett finanzjarju ta' €1.4 miljun bħala għajnuna għall-football domestiku Il-Kumitat Eżekuttiv tal-MFA approva pakkett ta' għajnuna finanzjarja li għandha tingħata għajnuna lill-clubs tal-football li kellhom jaffaċċjaw sitwazzjoni bla preċedent minħabba l-pandemija tal-COVID-19. Il-pakkett jinkludi sett ta' miżuri li bih ikun hemm pjan ekonomiku ta' riġenerazzjoni li jlaħħaq is-somma ta' €1.4 miljun f'għajnuna mhux biss finanzjarja iżda wkoll ta' assistenza. Dan kollu se jgħin ukoll sabiex jingħelbu sfidi li l-football domestiku qed jiffaċċja b'riżultat ta' din il-pandemija li waqqfet ħesrem l-istaġun 2019/20. Fuq kollox dan il-pakkett se jgħin biex ikun hemm stabbiltá fil-football lokali filwaqt li dawk kollha involuti jippreparaw għall-istaġun li jmiss. Barra r-riżorsi tagħha, l-assoċjazzjoni qed tiddependi wkoll fuq pjan ta' riġenerazzjoni msejjaħ FIFA COVID Relief Plan li fih se jkunu allokati madwar €540,000 lill-clubs permezz ta' għotjiet diretti finanzjarji. Il-clubs li kkompetew fil-kampjonat Premier Malti fl-istaġun 2019/20 se jingħataw is-somma ta' €15,000 kull wieħed għal total ta' €210,000. Il-clubs fid-diviżjonijiet l-oħra kif ukoll dawk tan-nisa u tal-futsal se ikunu qed jibbenefikaw ukoll. L-ekwivalenti ta' 10% ta' dan l-ammont se jkun mħallas direttament lin-nurseries tal-klabb sabiex ikomplu jaħdmu fuq l-iżvilupp taż-żgħażagħ. Dan il-pakkett finanzjarju bla preċedent jinkludi wkoll in-numru ta' skemi li huma applikabbli għall-istaġun 2020/21. Dawn jinkludu s-sistema msejħa Guaranteed Gate Income ta' inqas minn €300,000 ladarba l-attivitajiet tal-football ikunu jistgħu jkomplu bl-ispettaturi. L-iskemi l-oħra huma dawn: – skema finanzjarja ta' żvilupp li tlaħħaq is-somma ta' €277,000 li fih il-clubs jiġu ppremjati talli jagħtu ċ-ċans lill-players żgħażagħ li jilagħbu. – skema msejħa Pitch maintenance scheme (€106,000); – skema għall-amministraturi li tlaħħaq €153,500 li fih il-clubs jiġu inkoraġġiti biex jimpjegaw amministratur full-time jew part-time. Finalment se jkun hemm abbonament sussidjat għall-informazzjoni u software għall-kampjonat Premier u sa mill-istaġun li ġej anke għal dawk il-clubs li jipparteċipaw fiċ-Challenge League. Dan jammonta s-somma ta' €31,000. Ibbażat fuq ir-rispons li kien hemm mill-clubs fuq survey li ġie kkummissjonat mill-MFA eżatt wara l-pandemija tal-COVID-19, instab li kull club li jilgħab fil-Premier League Malti tilef medja ta' €114,200. Din il-medja laħqet ukoll is-somma ta' €53,120 għall-clubs tal-Ewwel Diviżjoni, €43,600 għall-clubs tat-Tieni Diviżjoni u €33,700 għal dawk tat-tielet diviżjoni. L-aġenda f'din il-laqgħa kienet tinkludi wkoll il-preżentazzjoni tar-regolamenti tal-kompetizzjonijiet partikolarment bil-kampjonat il-ġdid li nħoloq bl-isem ta' National Amateur League li fih it-Tieni u t-Tielet Diviżjoni ngħaqdu u anke n-National Amateur Cup.